“ዴሞክራሲ ምርጫ ብቻ አይደለም !” ጠ/ሚ ኃይለማርያም ደሳለኝ
 የኢፌዲሪ ጠቅላይ ሚኒስትር ኃይለማርያም ደሳለኝ ዴሞክራሲ ምርጫ ላይ ብቻ የተንጠለጠለ ሃሳብ ሳይሆን በርካታ ጉዳዮችን የሚያካትት ጽንሰ ሐሳብ መሆኑን ገለጹ፡፡ጠቅላይ ሚኒስትሩ ከአልጄዚራ ጋር ባደረጉት ቃለምልልሱ ስለ ዴሞክራሲ፣ ሰብዓዊ መብት አያያዝ ና የፕሬስ ነፃነት ከኢትዮጵያ ተጨባጭ ሁኔታ ጋር በማያያዝ  ማብራራያ ሰጥተዋል፡፡እንደ ጠቅላይ ሚኒስትሩ ገለጻ ለኢትዮጵያዊያ ዴሞክራሲ የምርጫ ጉዳይ ሳይሆን የሕልወና ጉዳይ መሆኑን አስምረውበታል፡፡ከአምስተኛው አጠቃላይ ምርጫ  ጋር ተያይዞ በሰጡት ማብራሪያ  የአንድ ምርጫ ፍትሃዊነትና ተዓማኒነት የሚዳኘው በውጭ ኃይል ሳይሆን በመራጩ ሕዝብ መሆኑን ገልጸዋል።ጠቅላይ ሚንስትሩ አያይዘውም በየአምስት ዓመቱ የሚደረገው ምርጫ ጤናማነትና የመድበለ ፓርቲዎችን ሠላማዊ  ፉክክር ዘጠና ሚሊዮን ሕዝባችን እየተቀበለውና እያዳበረው መጥቷል ብለዋል፡፡ከሰብአዊ መብት አያያዝና ከአገሪቱ ልማት ጋር በተያያዘ በሀገሪቱ እየተመዘገበ ያለውን ዕድገት በአግባቡ ያልተረዱ ወገኖች የሚሰጡትን የተዛባ አስተያየት መኖሩን ጠቁመው  ሀቁ ግን ኢትዮጵያ በፈጣን የኢኮኖሚ ዕድገት ላይ መሆኗ ነው ብለዋል።ኢትዮጵያን  ከድህነት ለማውጣት ከአስር አስከ አስራአምስት ዓመት ሊፈጅ እንደሚችል የጠቆሙት ጠቅላይ ሚኒስትሩ  ርብርቡ ተጠናክሮ ቀጥሏል ብለዋል፡፡ከድሕነት ጋር የሚደረገው ግብግብ አላቆመም፤ በዚህም ምክንያት ዜጎች ለተሻለ ሕይወት ወደ ተለያዩ አገሮች ሊጓዙ ይችላሉ ይህ በየትኛውም የዓለም ክፍል አለ፤ ነገር ግን ዜጎች በሀገራቸው ሰርተው ተጠቃሚ የሚሆኑበትን መንገድ በማመቻቸት ተጠቀሚ እንዲሆኑ እየተሰራ ነው ብለዋል፡፡የተቃዋሚ ፖለቲካ ፓርቲዎች በምርጫ ቅስቀሳ ጊዜ ዕገዳ ይደረግባቸዋል ይህ ለምን ሆነ በማለት ለቀረበላቸው ጥያቄ ሁሉንም የፖለቲካ ፓርቲዎች በምርጫው ሂደት ላይ አሳትፈናል በቴሌቭዥን የተደረገውን የቅስቀሳና የክርክር ሂደት ማስታወስ ይቻላል ሲሉ ገልፀዋል፡፡የብሄሮች፣  ብሄረሰቦችና ሕዝቦች ማንንት ያላከበረ፣ የሐይማኖቶችን ዕኩልነት የሚያጎድፍ በአጠቃላይ የምርጫ ሕጉን እና ሥነምግባሩን ሳያከብሩ የማይንቀሳቀሱ የፖለቲካ ፓርቲዎች ለሥነምግባሩ ተገዢ እንዲሆኑና በሕጉ መሰረት እንዲዳኙ እንደተደረገ መሆኑን ጨምረው አስረድተዋል፡፡ከጸረ ሽብር ሕጉ ጋር ተያይዞ ለተነሳ ጥያቄም ሀገሪቷን በሰብዓዊ መብት አያያዝ የሚወነጅሉት የኒዮሊበራሊዝም ርዕዮተ ዓለም ስላልተቀበልን እንጂ የፀረሽብር አዋጁን የሚተላለፉ ዜጎችን በሕግ ስለጠየቅን አይደለም ሲሉ ጠቅላይ ሚንስትር ኃይለማርያም ደሳለኝ በአፅንኦት ተናግረዋል፡፡የፀረ ሽብር አዋጁ እንደ ብሪታኒያ ያሉ ሌሎች አገሮች የሚጠቀሙበትና ምንም ዓይነት አዲስ ነገር የሌለው መሆኑን ጠቁመው  ኢትዮጵያ ላይ ሲተገበር ጥያቄ ማስነሳቱ ተገቢ አይደለም ብለዋል፡፡እንደ ብሪታኒያ፣ አውስትራሊያና ፈረንሳይ ያሉ አገሮች የፀረሽብር አዋጃቸውን ጠንካራ በማድረግ ሽብርተኝነትን ለመከላለከል እየተጠቀሙበት ይገኛሉ፤ አኛም አንደ አልሻባብ፣ ግንቦት7፣ ኦነግ የመሳሰሉ የሽብር ቡድኖችን ለመከላከል እየተጠቀምንበት ነው ብለዋል።በመጨረሻም የሽብርተኞችን ቡድን ተቀላቅለው በጦማሪነት እየሰሩ የነበሩትን የዞን 9 አባላት በሕጉ መሰረት ተጠያቂ እንደሆኑ ተናግረዋል፡፡